SK Úradný vestník Európskej únie C 369/1

MENOVÁ DOHODA

medzi Európskou úniou a Andorrským kniežatstvom

2011/C 369/01

EURÓPSKA ÚNIA, zastúpená Európskou komisiou

a

ANDORRSKÉ KNIEŽATSTVO

keďže

(1) V súlade s nariadením Rady (ES) č. 974/98 z 3. mája 1998 euro nahradilo 1. januára 1999 menu všetkých členských štátov, ktoré sa zúčastnili tretej etapy hospodárskej a menovej únie, medzi inými aj Španielsko a Francúzsko.

(2) Pred uzavretím tejto dohody nemalo Andorrské kráľovstvo oficiálnu menu a neuzavrelo žiadnu menovú dohodu s členským štátom alebo treťou krajinou. Španielske a francúzske bankovky a mince v Andorre mali štatút platidla de facto a od 1. januára 2002 ich nahradili eurobankovky a euromince. Andorrské kniežatstvo vydalo aj niekoľko zberateľských mincí v dinároch.

(3) V súlade s terajšou menovou dohodou je euro oficiálnou menou Andorrského kniežatstva. Andorrské kniežatstvo má teda právo vydávať euromince a povinnosť udeliť štatút zákonného platidla eurobankovkám a eurominciam vydaným európskym systémom centrálnych bánk a členskými štátmi, ktoré euro prijali. Andorrské kniežatstvo musí dohliadnuť na to, aby sa na jeho území uplatňovali pravidlá Európskej únie týkajúce sa eurobankoviek a euromincí, vrátane pravidiel týkajúcich sa ochrany eura proti falšovaniu.

(4) Andorrské kniežatstvo má veľké odvetvie bankovníctva, ktoré funguje v úzkom spojení s odvetvím bankovníctva eurozóny. Aby sa zaistili rovnocennejšie podmienky, mali by byť príslušné právne predpisy EÚ v bankovej a finančnej oblasti, predpisy týkajúce sa predchádzania praniu špinavých peňazí, predchádzaniu podvodom a falšovaniu hotovostných a iných platobných prostriedkov, ako aj povinnosť oznamovať štatistické údaje postupne uplatniteľné na Andorrské kniežatstvo.

(5) Táto dohoda neukladá ECB a národným centrálnym bankám žiadnu povinnosť zahrnúť finančné nástroje Andorrského kniežatstva do zoznamu(-ov) cenných papierov oprávnených na operácie menovej politiky európskeho systému centrálnych bánk.

(6) Mal by sa zriadiť spoločný výbor zložený zo zástupcov Andorrského kniežatstva a Európskej únie, s cieľom preskúmať uplatňovanie tejto dohody, rozhodnúť o ročnom strope na vydávanie mincí a preskúmať opatrenia prijaté Andorrským kniežatstvom na vykonávanie príslušných právnych predpisov EÚ. Zastúpenie EÚ musia tvoriť zástupcovia Európskej komisie, Španielskeho kráľovstva, Francúzskej republiky a Európskej centrálnej banky.

(7) Na riešenie sporov, ktoré by mohli pri uplatňovaní tejto dohody nastať, by mal byť súdnym orgánom Súdny dvor Európskej únie,

SA DOHODLI TAKTO:

Článok 1

Andorrské kniežatstvo je oprávnené používať euro ako svoju oficiálnu menu v súlade s nariadeniami (ES) č. 1103/97 a (ES) č. 974/98. Andorrské kniežatstvo udeľuje eurobankovkám a eurominciam štatút zákonného platidla.

Článok 2

1. Andorrské kniežatstvo nevydá žiadne bankovky. Podmienky na vydávanie euromincí od 1. júla 2013 sú ustanovené v týchto článkoch.

2. Právo vydávať euromince od 1. júla 2013 podlieha:

a) predbežnému prijatiu Andorrským kniežatstvom súboru právnych aktov a predpisov EÚ uvedených v prílohe k tejto dohode, v prípade ktorých existuje lehota na transpozíciu od 12 do 18 mesiacov odo dňa nadobudnutia platnosti tejto dohody;

b) podpisu Andorrským kniežatstvom a to najneskôr 18 mesiacov po nadobudnutí platnosti dohody, protokolu k multilaterálnej dohode Medzinárodnej organizácie komisií pre cenné papiere o konzultácii, spolupráci a výmene informácií.

Článok 3

Ročný strop (v hodnotovom vyjadrení) na vydanie euromincí Andorrským kniežatstvom vypočíta Spoločný výbor zriadený na základe tejto dohody ako súčet:

— pevnej časti, ktorej počiatočná hodnota je na rok 2013 stanovená na 2 342 000 EUR. Spoločný výbor môže každoročne upraviť pevnú časť s cieľom zohľadniť infláciu – na základe harmonizovaného indexu spotrebiteľských cien v eurozóne za posledných dvanásť mesiacov – ako aj možný významný vývoj ovplyvňujúci trh zberateľov euromincí,

— pohyblivej časti, zodpovedajúcej priemernému objemu emisie mincí (v hodnotovom vyjadrení) na obyvateľa eurozóny za posledných 12 mesiacov, vynásobenému počtom obyvateľov Andorrského kniežatstva.

Článok 4

1. Euromince, ktoré vydáva Andorrské kniežatstvo, sú totožné s mincami, ktoré vydávajú členské štáty Európskej únie, ktoré prijali euro, pokiaľ ide o nominálnu hodnotu, štatút zákonného platidla, technické vlastnosti, umelecké črty na spoločnej strane a zdieľané umelecké črty na národnej strane.

2. Andorrské kniežatstvo vopred oznámi návrhy vnútroštátnych strán svojich euromincí Komisii, ktorá skontroluje súlad s pravidlami EÚ

Článok 5

1. Euromince, ktoré vydáva Andorrské kniežatstvo, razí mincovňa EÚ, ktorú si vybralo Andorrské kniežatstvo a ktorá musí mať skúsenosti s výrobou euromincí. Spoločný výbor musí byť informovaný o každej zmene zmluvnej strany.

2. Minimálne 80 % euromincí určených do obehu sa uvádza s nominálnou hodnotou. Spoločný výbor môže rozhodnúť o zvýšení tohto podielu.

3. Pri vydávaní zberateľských euromincí Andorrským kniežatstvom sa musia dodržiavať usmernenia Európskej únie týkajúce sa zberateľských euromincí, ktorými sa ustanovuje najmä to, že technické a umelecké vlastnosti zberateľských mincí, ako aj ich hodnota musia umožniť odlíšiť ich od euromincí určených na obeh.

Článok 6

1. Na účely schválenia celkového objemu emisie Španielskeho kráľovstva a Francúzskej republiky Európskou centrálnou bankou v súlade s článkom 218 ods. 2 Zmluvy o fungovaní Európskej únie sa polovica objemu euromincí vydaných Andorrským kniežatstvom pridáva k objemu mincí vydaných Španielskym kráľovstvom, zatiaľ čo druhá polovica sa pridáva k objemu mincí vydaných Francúzskou republikou.

2. Andorrské kniežatstvo oznámi každý rok najneskôr 1. septembra Európskej komisii, Španielskemu kráľovstvu a Francúzskej republike celkovú nominálnu hodnotu euromincí, ktoré plánuje vydať v priebehu nasledujúceho roka. Andorrské kniežatstvo oznamuje Európskej komisii aj plánované podmienky emisie týchto mincí a najmä podiel zberateľských mincí, ako aj podrobné podmienky zavedenia mincí určených do obehu.

Článok 7

1. Touto dohodou nie je nijako dotknuté právo Andorrského kniežatstva pokračovať vo vydávaní zberateľských mincí v dinároch.

2. Zberateľské mince v dinároch vydané Andorrským kniežatstvom nemajú v Európskej únii štatút zákonného platidla.

Článok 8

1. Andorrské kniežatstvo sa zaväzuje, že prijme všetky príslušné opatrenia, priamou transpozíciou alebo prípadne prijatím rovnocenných opatrení, s cieľom vykonať právne akty a pravidlá Európskej únie vymenované v prílohe k tejto dohode, v týchto oblastiach:

a) eurobankovky a euromince;

b) právne predpisy v bankovej a finančnej oblasti, najmä pokiaľ ide o činnosti a dohľad nad príslušnými inštitúciami;

c) predchádzanie praniu špinavých peňazí, predchádzanie podvodom a falšovaniu hotovostných a iných platobných prostriedkov (v prípade ktorých musí byť podpísaná dohoda o spolupráci s Europolom), pravidlá týkajúce sa medailí a žetónov a podmienky oznamovania štatistických údajov. Pokiaľ ide o právne predpisy týkajúce sa zhromažďovania štatistických údajov, podrobné vykonávacie pravidlá a technické prispôsobenia (vrátane odchýlok potrebných na zohľadnenie osobitnej situácie Andorry) sa musia ustanoviť po dohode s Európskou centrálnou bankou najneskôr 18 mesiacov pred začiatkom účinného zhromažďovania štatistických údajov;

d) opatrenia potrebné na používanie eura ako jednotnej meny prijaté v súlade s článkom 133 Zmluvy o fungovaní Európskej únie.

2. Právne akty a pravidlá uvedené v odseku 1 vykonáva Andorrské kniežatstvo v súlade s lehotami stanovenými v prílohe.

3. Andorrské kniežatstvo pomôže požiadať orgány, ktoré sú súčasťou zastúpenia Európskej únie, o technickú pomoc pri vykonávaní príslušných európskych právnych predpisov, najmä v oblasti zhromažďovania štatistických údajov.

4. Raz ročne, alebo ak je to potrebné aj častejšie, Komisia mení a dopĺňa prílohu s cieľom zohľadniť nové príslušné právne akty a pravidlá EÚ, ako aj zmeny a doplnenia zapracované do existujúcich právnych aktov. Spoločný výbor potom rozhodne o vhodných a primeraných termínoch, v ktorých má Andorrské kniežatstvo vykonávať nové právne akty a pravidlá zaradené do prílohy.

5. V prípade výnimočných okolností môže Spoločný výbor prehodnotiť existujúcu lehotu vymedzenú v prílohe.

6. Aktualizovaná príloha sa uverejní v Úradnom vestníku Európskej únie.

Článok 9

Úverové inštitúcie a prípadne iné finančné inštitúcie, ktoré sú oprávnené vykonávať svoje činnosti na území Andorrského kniežatstva, môžu mať prístup k medzibankovým systémom zúčtovania, platieb a zúčtovania cenných papierov v rámci eurozóny podľa podmienok určených príslušnými orgánmi Španielska alebo Francúzska po dohode s Európskou centrálnou bankou.

Článok 10

1. Súdny dvor Európskej únie má výlučnú právomoc urovnávať pretrvávajúce spory medzi stranami, ktoré môžu vzniknúť pri uplatňovaní tejto dohody a ktoré nemožno vyriešiť v rámci Spoločného výboru.

2. Ak Európska únia zastúpená Európskou komisiou a konajúca na základe odporúčania zastúpenia EÚ v Spoločnom výbore alebo Andorrské kniežatstvo usúdi, že druhá strana nesplnila niektorú zo svojich povinností podľa tejto dohody, môže vec podať na Súdny dvor. Rozsudok Súdneho dvora je pre strany záväzný a strany prijmú potrebné opatrenia na to, aby s rozsudkom dosiahli súlad v lehote, ktorú v ňom Súdny dvor stanoví. Proti rozsudku sa nemožno odvolať.

3. Ak Európska únia alebo Andorrské kniežatstvo neprijmú v stanovenej lehote opatrenia potrebné na dosiahnutie súladu s rozsudkom, druhá strana môže dohodu vypovedať s trojmesačnou výpovednou lehotou.

Článok 11

1. Zriaďuje sa Spoločný výbor. Pozostáva zo zástupcov Andorrského kniežatstva a Európskej únie. Zastúpenie EÚ musia tvoriť zástupcovia Európskej komisie (ktorému jej predsedá), Španielskeho kráľovstva a Francúzskej republiky, ako aj zástupcovia Európskej centrálnej banky.

2. Spoločný výbor zasadá minimálne raz ročne. Predsedníctvo rotuje každoročne medzi zástupcom Európskej únie a zástupcom Andorrského kniežatstva. Spoločný výbor prijíma jednomyseľné uznesenia.

3. Spoločný výbor si vymieňa názory a informácie a prijíma rozhodnutia uvádzané v článkoch 3 a 8. Zastúpenie Európskej únie informuje Andorrské kniežatstvo o návrhoch právnych aktov Európskej únie, o ktorých prebieha diskusia a ktoré sa týkajú oblastí uvedených v článku 8. Okrem toho Spoločný výbor skúma opatrenia prijaté prijaté Andorrským kniežatstvom a usiluje sa o riešenie potenciálnych sporov vyplývajúcich z implementácie tejto dohody.

4. Európska únia je prvou stranou, ktorá pri vstupe tejto dohody do platnosti, v súlade s článkom 13 predsedá Spoločnému výboru.

Článok 12

Bez toho, aby boli dotknuté ustanovenia článku 10 ods. 3, môže každá strana ukončiť túto dohodu s výpovednou lehotou jeden rok.

Článok 13

Táto dohoda vstupuje do platnosti prvý deň druhého mesiaca nasledujúceho po tom, ako si strany oznámia splnenie svojich vlastných ratifikačných postupov.

Článok 14

Táto dohoda je uzavretá a podpísaná v štyroch jazykoch (katalánskom, francúzskom, anglickom a španielskom), záväzné sú znenia v každom z týchto jazykov.